CELEX: 32015D2414
Language: hr
Date: 2015-12-17 00:00:00
Title: Provedbena odluka Komisije (EU) 2015/2414 оd 17. prosinca 2015. o objavi s ograničenjem u Službenom listu Europske unije upućivanja na usklađenu normu EN 521:2006 „Odredbe za aparate na ukapljeni naftni plin – Prenosivi aparati koji rade s tlakom parne faze ukapljenog naftnog plina” u skladu s Direktivom 2009/142/EZ Europskog parlamenta i Vijeća (priopćeno pod brojem dokumenta C(2015) 9145) (Tekst značajan za EGP)

19.12.2015   
            
            
               HR
            
            
               Službeni list Europske unije
            
            
               L 333/120
            
         PROVEDBENA ODLUKA KOMISIJE (EU) 2015/2414
   оd 17. prosinca 2015.
   o objavi s ograničenjem u Službenom listu Europske unije upućivanja na usklađenu normu EN 521:2006 „Odredbe za aparate na ukapljeni naftni plin – Prenosivi aparati koji rade s tlakom parne faze ukapljenog naftnog plina” u skladu s Direktivom 2009/142/EZ Europskog parlamenta i Vijeća
   
      
         (priopćeno pod brojem dokumenta C(2015) 9145)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2009/142/EZ Europskog parlamenta i Vijeća od 30. studenoga 2009. o aparatima na plinovita goriva (1), a posebno njezin članak 6. stavak 1.,
   uzimajući u obzir mišljenje odbora osnovanog člankom 22. Uredbe (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (2),
   budući da:
   
               (1)
            
            
               Direktivom 2009/142/EZ predviđeno je da se aparati na plinovita goriva („aparati”) mogu staviti na tržište i u upotrebu samo ako pri uobičajenoj upotrebi ne ugrožavaju sigurnost ljudi, domaćih životinja i imovine.
            
         
               (2)
            
            
               Aparati moraju ispunjavati bitne zahtjeve navedene u Prilogu I. Direktivi 2009/142/EZ. Smatra se da ispunjavaju te zahtjeve ako su u skladu s nacionalnim normama koje se na njih primjenjuju, a kojima se provode usklađene norme čiji su referentni brojevi objavljeni u Službenom listu Europske unije.
            
         
               (3)
            
            
               Dana 28. prosinca 2005. Europski odbor za normizaciju (CEN) donio je usklađenu normu EN 521:2006 „Odredbe za aparate na ukapljeni naftni plin – Prenosivi aparati koji rade s tlakom parne faze ukapljenog naftnog plina”. Referentni broj norme naknadno je objavljen u Službenom listu Europske unije
                   (3).
            
         
               (4)
            
            
               Dana 30. lipnja 2014. Nizozemska je u skladu s člankom 6. stavkom 1. Direktive 2009/142/EZ podnijela službeni prigovor na usklađenu normu EN 521:2006. Službeni se prigovor temeljio na ocjeni da norma ne ispunjava u potpunosti bitne zahtjeve Direktive 2009/142/EZ.
            
         
               (5)
            
            
               Prema Nizozemskoj, nakon niza nezgoda s prenosivim stolnim plinskim kuhalima (horizontalni model) i naknadnog nadzora tržišta predmetnim proizvodima pokazalo se da ti proizvodi pri normalnoj upotrebi predstavljaju opasnost za korisnike. Točnije, kad su stolna plinska kuhala upotrebljavana s pločom za roštilj ili posudom promjera većeg od 180 mm, temperatura plinskog uloška dosegla je vrijednost mnogo višu od one predviđene normom EN 521:2006 (50 °C), uz opasnost od požara ili eksplozije uloška. Nizozemska je navela da ispitivanjima iz norme EN 521:2006 nisu na primjeren način obuhvaćene opasnosti takvih prenosivih kuhala ili sličnih plinskih aparata jer takvi aparati nisu sigurni pri upotrebi s velikim posudama te stoga norma EN 521:2006 ne ispunjava bitne zahtjeve iz točaka 1.1. i 3.1.1. Priloga I. Direktivi 2009/142/EZ.
            
         
               (6)
            
            
               Prenosiva stolna plinska kuhala prenosivi su aparati za kuhanje na plin i obuhvaćeni su Direktivom 2009/142/EZ. Zajedno s vertikalnim plinskim kuhalima navedena kuhala predstavljaju dva osnovna modela prenosivih plinskih kuhala koja se spajaju izravno na plinske uloške. Suprotno od vertikalnih plinskih kuhala, koja sadržavaju više plamenika postavljenih na plinski uložak ili pretinac za takav uložak, stolna plinska kuhala imaju više plamenika postavljenih na horizontalni element pokraj kojih se nalazi pretinac za plinski uložak. Čini se da prenosiva stolna plinska kuhala predstavljaju sve veći udio na tržištu prenosivih plinskih kuhala, a ta su kuhala proizvodi široke potrošnje koje obitelji obično upotrebljavaju pri aktivnostima na otvorenom.
            
         
               (7)
            
            
               U skladu s Direktivom 2009/142/EZ aparati moraju biti konstruirani i izrađeni tako da prilikom pravilnog korištenja rade sigurno i ne predstavljaju nikakvu opasnost. Nadalje, ne smije doći do nestabilnosti, izobličenja, loma ili trošenja kojima bi se mogla narušiti njihova sigurnost. Konačno, dijelovi aparata predviđeni za postavljanje u neposrednoj blizini poda ili drugih ploha ne smiju postići temperature koje predstavljaju opasnost za okruženje.
            
         
               (8)
            
            
               Normom EN 521:2006 obuhvaćen je širok raspon prenosivih aparata koji rade s tlakom parne faze ukapljenog naftnog plina i koji su konstruirani da se s nepunjivim ulošcima upotrebljavaju za kuhanje, osvjetljavanje i grijanje. Primjeri aparata za kuhanje obuhvaćenih normom su žarne ploče i neke vrste roštilja, osim onih koji se mogu koristiti u zatvorenom. Norma EN 521:2006 sadržava detaljne odredbe i crteže u vezi s izradom i radnim svojstvima povezanima sa sigurnošću i racionalnom upotrebom prenosivih aparata obuhvaćenih njezinim područjem primjene, uključujući metode ispitivanja i zahtjeve za informacije.
            
         
               (9)
            
            
               U raznim odredbama norme EN 521:2006 navedeno je da ispitivanja za provjeru stabilnosti, temperature itd. treba provoditi s pomoću posude promjera 180 mm iako se u tablici A.1 Priloga A (Potrebna svojstva posuda za ispitivanje) navode dimenzije posuda od 120 mm do 340 mm. Usto, u uputama i upozorenjima koji dolaze uz aparat nije napomenuto da se smiju upotrebljavati samo posude čiji promjer nije veći od 180 mm.
            
         
               (10)
            
            
               Norma EN 521:2006 obično se upotrebljava kao referentna norma za provjeru usklađenosti prenosivih stolnih plinskih kuhala s bitnim zahtjevima Direktive 2009/142/EZ. Međutim, norma EN 521:2006 ne sadržava nikakvu odredbu koja se odnosi na opasnosti povezane s upotrebom posuda promjera većeg od 180 mm na stolnim plinskim kuhalima. Korisnici nisu upozoreni da bi upotreba većih posuda mogla biti opasna. Usto, norma ne sadržava nikakav konstrukcijski zahtjev (tehničku specifikaciju) koji bi, uzimajući u obzir najnovija dostignuća, bio izvediv tako da se obeshrabri korištenje posuda većih od onih čija je upotreba zajamčeno sigurna. Shodno tome, prenosiva stolna plinska kuhala dostupna na tržištu nisu konstruirana tako da spriječe opasnosti koje mogu nastati upotrebom posuda većih od 180 mm i ne dolaze s takvim upozorenjima ili informacijama. Međutim, plinski ulošci za stolna plinska kuhala su, kad je riječ o temperaturi, osjetljiviji na upotrebu većih posuda od plinskih uložaka za vertikalna plinska kuhala za koje nisu prijavljene nikakve nezgode ni drugi problemi.
            
         
               (11)
            
            
               U nedostatku upozorenja ili konstrukcijske specifikacije kojima bi se ograničila mogućnost upotrebe posuda većih od 180 mm na prenosivim stolnim plinskim kuhalima razumno je očekivati da bi potrošači pri pripremi hrane za svoju obitelj mogli upotrebljavati veće posude. Takvo se ponašanje treba smatrati razumno predvidljivim, a takva upotreba stoga „uobičajenom upotrebom” u smislu Direktive 2009/142/EZ. Neki proizvođači već uzimaju u obzir tu praksu i na vlastitu inicijativu svojem aparatu prilažu upozorenje korisnicima da bi upotreba posuda većih od 180 mm mogla biti opasna.
            
         
               (12)
            
            
               Iz sadržaja norme EN 521:2006 čini se da se ne uzimaju u obzir specifičnosti prenosivih stolnih plinskih kuhala. Ona sadržava samo crteže i ispitivanja vertikalnih plinskih kuhala. Time se odražava stanje kakvo je bilo u vrijeme kad je norma sastavljena jer ta vrsta prenosivih plinskih kuhala tad još nije bila stavljena na tržište. Stoga proizlazi da se normom EN 521:2006 namjeravaju obuhvatiti samo vertikalna plinska kuhala, a ne ona stolna koja su predmet službenog prigovora Nizozemske. Međutim, to nije vidljivo ni iz njezina područja primjene niti iz ikoje od njezinih drugih odredbi. Stoga postoji opasnost da proizvođačima, tijelima za ocjenu sukladnosti i drugim zainteresiranim stranama ne bude jasno što je obuhvaćeno normom EN 521:2006.
            
         
               (13)
            
            
               Na temelju norme EN 521:2006, kao i informacija koje su dostavili Nizozemska, druge države članice, Europski odbor za normizaciju (CEN) i industrija, te nakon savjetovanja s radnom skupinom za plinske aparate, postoji općenito slaganje da, s obzirom na to da norma EN 521:2006 ne sadržava odredbe o specifičnostima prenosivih stolnih plinskih kuhala i opasnostima povezanima s tim aparatima, norma ne ispunjava bitne zahtjeve Direktive 2009/142/EZ u pogledu navedene vrste aparata. Proizvođači prenosivih stolnih plinskih kuhala trebali bi stoga zajamčiti da njihovi aparati na drugi način ispunjavaju bitne zahtjeve Direktive 2009/142/EZ, što je podložno provjeri tijekom ocjene sukladnosti. Potvrde EZ-a o tipskom ispitivanju za takve aparate koje su već izdane na temelju pretpostavke o sukladnosti s Direktivom 2009/142/EZ trebalo bi preispitati kako bi se potvrdilo da predmetni aparati ispunjavaju bitne zahtjeve te Direktive.
            
         
               (14)
            
            
               Referentni broj norme EN 521:2006 trebalo bi i dalje objavljivati u Službenom listu Europske unije jer nisu izneseni nikakvi problemi u pogledu aparata obuhvaćenih područjem primjene te norme kad je riječ o usklađenosti s bitnim zahtjevima Direktive 2009/142/EZ. Međutim, kako bi se zajamčila pravna sigurnost kad je riječ o opsegu područja primjene norme EN 521:2006 i stoga o opsegu pretpostavke o sukladnosti, objava treba biti popraćena upozorenjem kojim će se skretati pozornost na činjenicu da normom EN 521:2006 nisu obuhvaćena prenosiva stolna plinska kuhala,
            
         DONIJELA JE OVU ODLUKU:
   Članak 1.
   1.   Upućivanje na usklađenu normu EN 521:2006 „Odredbe za aparate na ukapljeni naftni plin – Prenosivi aparati koji rade s tlakom parne faze ukapljenog naftnog plina” ne povlači se iz Službenog lista Europske unije.
   2.   Objava referentnog broja norme EN 521:2006 u Službenom listu Europske unije popraćena je upozorenjem, kako je navedeno u Prilogu.
   Članak 2.
   Ova je Odluka upućena državama članicama.
   
      Sastavljeno u Bruxellesu 17. prosinca 2015.
      
         
            Za Komisiju
         
         Elżbieta BIEŃKOWSKA
         
            Članica Komisije
         
      
   
   
      (1)  SL L 330, 16.12.2009., str. 10.
   
   
      (2)  SL L 316, 14.11.2012., str. 12.
   
   
      (3)  Komunikacija Komisije u okviru provedbe Direktive 2009/142/EZ Europskog parlamenta i Vijeća o aparatima na plinovita goriva (kodificirana verzija) (SL C 349, 22.12.2010., str. 6.).
   
      PRILOG
      
         Objava naslova usklađenih normi i upućivanja na njih u okviru zakonodavstva Unije o usklađivanju
      
      
                  ESO (1)
                  
               
               
                  Referentni broj i naslov usklađene norme
                  (i referentni dokument)
               
               
                  Referentni broj zamijenjene norme
               
               
                  Datum prestanka valjanosti pretpostavke o sukladnosti zamijenjene norme
                  Napomena 1.
               
            
                  CEN
               
               
                  EN 521:2006 Odredbe za aparate na ukapljeni naftni plin – Prenosivi aparati koji rade s tlakom parne faze ukapljenog naftnog plina
               
               
                  EN 521:1998
                  Napomena 2.1.
               
               
                  Datum isteka
                  (30.11.2009.)
               
            
                  
                     Upozorenje
                      (2): Ovom objavom nisu obuhvaćena prenosiva stolna plinska kuhala (3).
               
            
            
         (1)  ESO: Europska organizacija za normizaciju:
      
                  —
               
               
                  CEN: Avenue Marnix 17, B-1000, Bruxelles, tel.+32 2 5500811; faks + 32 2 5500819 (http://www.cen.eu)
               
            
         (2)  U skladu s Provedbenom odlukom Komisije (EU) 2015/2414 od 17. prosinca 2015. o objavi s ograničenjem u Službenom listu Europske unije upućivanja na usklađenu normu EN 521:2006 „Odredbe za aparate na ukapljeni naftni plin – Prenosivi aparati koji rade s tlakom parne faze ukapljenog naftnog plina” u skladu s Direktivom 2009/142/EZ Europskog parlamenta i Vijeća (SL L 333, 19.12.2015., str. 120.).
      
         (3)  Stolna plinska kuhala imaju više plamenika postavljenih na horizontalni element pokraj kojih se nalazi pretinac za plinski uložak.
      Napomena 1.: Općenito je datum prestanka pretpostavke o sukladnosti datum povlačenja („dow”) koji određuje Europska organizacija za normizaciju, ali se korisnici ovih normi upozoravaju da to u određenim izvanrednim slučajevima može biti i drugačije.
      Napomena 2.1.: Nova (ili izmijenjena) norma ima isto područje primjene kao i norma koju zamjenjuje. Navedenog datuma za zamijenjenu normu prestaje vrijediti pretpostavka o sukladnosti s obzirom na bitne zahtjeve Direktive.